钦定古今图书集成/明伦汇编/氏族典/第557卷 > 《廖用贤尚友录》 > 司马昭
## 钦定古今图书集成/明伦汇编/氏族典/第557卷 > 《廖用贤尚友录》 > 司马昭

按《晋书文帝本纪》，“帝讳昭，字子上，景帝之母弟也。魏
景初二年封新城乡侯。正始初为洛阳典农中郎将，
转散骑常侍，进位安西将军，持节屯关中，转安东将
军，镇许昌。高贵乡公立，进封高都侯。景帝崩，天子命
帝镇许昌，帝自帅军还洛阳，进位大将军，加侍中，都
督中外诸军事，录尚书事。甘露元年加大都督，奏事”
不名，进封高都公，加假黄钺。二年，镇东大将军诸葛
诞以淮南作乱，帝奉天子及皇太后东征。三年，斩诞，
夷三族。景元元年，天子以政非己出，不能自安，又虑
废辱，将临轩召百僚而行放黜，帝为之备。天子帅左
右攻相府，贾充叱太子舍人成济犯跸，天子崩于车
中，杀尚书王经，“贰于我也。”乃立常道乡公璜为帝，改
元景初。四年十月，天子申命，封为晋公，加九锡，以相
国总百揆。咸熙元年，进爵为王。二年，天子命帝冕旒
警跸、乐舞爵号，皆如帝者之仪。八月，崩于露寝，年五
十五。葬崇阳陵，谥曰文王。武帝受禅，追尊号曰文皇
帝，庙称太祖。

===司马琏===按《晋书景帝本纪》：“魏正元二年，毋丘俭、文钦作乱。钦
子鸯与骁骑十馀推锋陷阵，所向披靡，遂引去。帝遣
左长史司马琏督骁骑八千，翼而追之。”